
ACORD 44/2007, DE 7 DE FEBRER, DEL PLE DEL CONSELL DE L’AUDIOVISUAL DE CATALUNYA

Expedient  núm. 26/A/06. Autorització de transmissió mortis causa de diverses accions sol·licitada per la societat Club de Ràdio Terrassa,SA.

1. Antecedents

1. El 27 de juliol de 2006 (registre entrada 1.550/2006) el Sr Jordi Llobet, secretari del consell d’administració de la societat Club de Ràdio Terrassa, SA, va trametre al Consell de l’Audiovisual de Catalunya escrit de sol·licitud d’autorització administrativa relativa a una operació de transmissió mortis causa d’accions de la societat Club de Ràdio Terrassa, SA, juntament amb la documentació acreditativa de la mateixa.

2. El 26 de setembre de 2006 el Tribunal Constitucional va dictar interlocutòria mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual a Catalunya (LCA) i mitjançant la qual es tenia per invocat per part del President del Govern l’article 161.2 de la Constitució. En conseqüència, conforme el que disposa l’article 30 de la LOTC, el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en elh BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els projectes de modificació de l’estructura accionarial o empresarial dels prestadors de serveis de comunicació audiovisual, i per tant, va quedar en suspens la tramitació de l’ expedient que ens ocupa.

3. En data 18 de gener de 2007 el Tribunal Constitucional va dictar Interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 i de la disposició transitòria segona

4. La societat Club de Radio Terrassa,SA té un capital social de 808.765,70 €, dividit en 13.457 accions de valor nominal 60,10€ cadascuna d’elles, numerades correlativament de l’1 al 13.457, ambdues incloses. 

5. La sol·licitant és titular de la concessió per a la prestació del servei públic de radiodifusió sonora en ones mètriques amb modulació de freqüència a la localitat de Terrassa (95,5MHz), renovada mitjançant l’ Acord de la Comissió de Govern per Assumptes Institucionals i Socials de 12 de novembre de 2003. Així mateix, la sol·licitant també és titular d’una concessió d’OM a la zona de servei de Terrassa (tot i que es declara per part del Sr. Jordi Llobet, Secretari no conseller de la sol·licitant, que té la freqüència 828MHz, consta a aquest Consell la freqüència 1116), i de tres proves pilot d’FM a les localitats de Castell-Platjad’Aro (95.6MHz), Sitges (90.6MHz) i Terrassa (89.4MHz). 

6. Club de Ràdio Terrassa,SA té participació en la societat Radio Club 25, SA (29’44%), que és membre de la UTE VIVA DIGITAL, titular d’una concessió de DAB nacional amb desconnexions regionals. La sol·licitant també participa en la societat Publi 20,SL (25%), titular d’un programa de televisió digital a la demarcació de Sabadell.

7.Vist l’informe dels serveis del Consell de l’Audiovisual de Catalunya.

2. Fonaments de Dret

a. Competència del Consell de l’Audiovisual de Catalunya
1. L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableix que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats a partir de l’entrada en vigor de la Llei .

b. Descripció de l’operació objecte d’autorització administrativa.

La societat Club de Ràdio Terrassa, SA sol·licita autorització per un negoci jurídic de transmissió  mortis causa de cinc accions, números 2447 al 2451, ambdues incloses, representatives del 0,04% del capital social a favor de la Sra. [...]. Les esmentades accions pertanyien al seu pare,  Sr. [...] que va morir el dia 22 d’agost de 2003.
Per tal d’acreditar la transmissió la sol·licitant acompanya còpia de l’escriptura d’elevació a públic del document privat de manifestació d’herència i adjudicacions atorgada davant el Notari de [...], Sr. [...], el dia 9 de novembre de 2004, sota el seu número de protocol [...], i Sentència dictada pel Jutjat d’[...] número [...] de Terrassa el 22 d’abril de 2004, mitjançant la qual la senyora [...] va ser declarada incapaç i es va nomenar tutora de la primera  a la seva germana, Sra.[...].

Segons el certificat signat del secretari no conseller del consell d’administració de la companyia Club de Radio Terrassa, SA, en data 24 de juliol de 2006, la Sra. [...] és titular de cinc accions de l’esmentada societat, números 2.447 al 2.451, que representen el 0,04% del seu capital. 

Així mateix segons es desprèn de la declaració signada en data 17 de juliol de 2006 per la Sra. [...], en la seva qualitat de tutora de l’adquirent, la Sra. [...] no és titular d’accions ni participacions en altres societats concessionàries de prestació de serveis de radiodifusió sonora en ones mètriques amb modulació de freqüència per a emissores comercials. No consta a aquest Consell que la Sra. [...] tingui altres interessos en serveis de comunicació audiovisual.

Analitzada la documentació presentada es conclou que l’operació de transmissió mortis causa de cinc accions de la societat Club de Radio Terrassa,SA representatives del 0’04% del seu capital social no té cap incidència en el pluralisme ni en la concentració de mitjans de comunicació audiovisual.

Com és evident, l’autorització dels negocis jurídics objecte d’aquest acord s’entén sens perjudici de la plena vigència del règim jurídic concessional que és aplicable a Club de Ràdio  Terrassa,SA.

Per tot l’ exposat, el Ple del Consell de Audiovisual de Catalunya adopta els següents:

ACORDS
1.Autoritzar, als efectes d’allò que disposa l’article 41 de la llei 22/2005, de 29 de desembre, de la comunicació audiovisual de Catalunya, l’adquisició mortis causa de 5 accions de la societat Club de Ràdio Terrassa, SA, números 2.447 a 2.451, ambdues incloses, per part de la Sra. [...], sense que això suposi l’alteració del règim jurídic al qual es troba sotmès el concessionari en virtut de la legislació vigent i el títol que ostenta.
2. Notificar aquest Acord a la societat Club de Ràdio Terrassa, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 7 de febrer de 2007.

Josep M. Carbonell i Abelló


Dolors Comas d’Argemir i Cendra

President

